यूपी चुनाव 2022: अमित शाह के हर वार पर विपक्ष का पलटवार
गृहमंत्री अमित शाह के उत्तर प्रदेश के दौरे के दौरान उनके और विपक्ष के बीच आरोप-प्रत्यारोप का मौहल बना रहा। उन्होंने मुख्यमंत्री योगी आदित्यनाथ की प्रदेश में क़ानून व्यवस्था के लिए प्रशंसा की और कहा कि अब प्रदेशवासी सुरक्षित महसूस कर रहे हैं। जबकि विपक्ष ने गृहमंत्री को हाल में पंचायत चुनावों में हुई हिंसा की याद दिलाई।
गृहमंत्री अमित शाह यहाँ विंध्य कॉरिडोर और स्टेट फॉरेंसिक साइंस इंस्टीट्यूट का शिलान्यास करने आये थे। लेकिन इसको भारतीय जनता पार्टी (भाजपा) की अनौपचारिक चुनावी मुहिम की तरह भी देखा जा रहा है। हालांकि इससे पहले प्रधानमंत्री नरेंद्र मोदी के अपने संसदीय क्षेत्र वाराणसी के दौरे को भी इसी कड़ी का हिस्सा माना जा सकता है। प्रधानमंत्री की तरह ही गृहमंत्री ने अपने दौरे के दौरान, जमकर विपक्ष को निशाना बनाया और योगी सरकार की उपलब्धियाँ गिनाईं।
जवाब में विपक्षी पार्टियों समाजवादी पार्टी (सपा) और कांग्रेस ने भी कोरोनो की दूसरी लहर के दौरान हुए कुप्रबंधन और पंचायत चुनाव में हुई हिंसा पर योगी सरकार पर हमला किया।
मिर्ज़ापुर में गृहमंत्री अमित शाह ने विंध्य कॉरिडोर का शिलान्यास किया। इस मौक़े पर विपक्ष को निशना बनाते हुए शाह ने कहा कि, इससे पहले बृज, चित्रकूट, अयोध्या, काशी, मां विंध्यवासिनी, प्रयाग का विकास क्यों नहीं हुआ? क्योंकि आप (अखिलेश-मायावती) वोट बैंक की राजनीति से डरते थे। लेकिन भाजपा नहीं डरती है।
इसका जवाब सपा अध्यक्ष अखिलेश यादव ने ट्वीटर पर दिया। अखिलेश ने लिखा कि “कुछ दिनों पहले हमने विंध्याचल जाकर देवी माँ का आशीर्वाद लिया था, जिसके प्रतिफल में हमारे समय में पारित ‘रोप वे’ आज साकार हो रहा है। जबकि भाजपा ने इसे अटकाने-लटकाने का हर संभव प्रयास किया था”।
शाह ने कहा कि हमारी सरकार में डिफेंस कॉरिडोर, पूर्वांचल एक्सप्रेस वे, काशी कॉरिडोर, विंध्य कॉरिडोर, प्रयाग का विकास हुआ। अखिलेश आप अपनी बुआ जी (मायावती) के साथ 15 साल के कामकाज का ब्योरा लेकर आ जाओ। इस पर भी अखिलेश ने शाह पर तंज करते हुए लिखा “कोई भाजपाइयों से कहे, कभी अपने किसी एक काम का तो फ़ीता काटिए”।
योगी सरकार की क़ानून व्यवस्था कि प्रशंसा करते हुए शाह ने कहा कि प्रदेश में अपराधियों और भ्रष्टाचारियों के हृदय में योगी सरकार का भय है। अपराधी या तो प्रदेश छोड़ चुके हैं या फिर जेल में हैं। उन्होंने आगे कहा की आज प्रदेश में महिलाएं व जनता अपने को सुराक्षित महसूस कर रही है।
जिसपर सपा नेता अनुराग भदौरिया ने हाल में ही हुए पंचायत चुनाव का ज़िक्र करते हुए कहा कि शाह मुख्यमंत्री की जितनी भी प्रशंसा करें, लेकिन प्रदेश की जनता कभी नहीं भूल सकती की योगी सरकार में सड़क पर महिलाओं का चीरहरण हुआ है।
उल्लेखनीय है कि, लखीमपुर खीरी ज़िले के पसगवां विकास खंड में क्षेत्र पंचायत प्रमुख के नामांकन के दौरान एक महिला उम्मीदवार के साथ कथित तौर पर अभद्रता, साड़ी खींचने और नामांकन पत्र फाड़ने का मामला सामने आया था।
इसके अलावा प्रदेश में हाल में हुए चुनावों में भारी हिंसा की ख़बरें समने आई थी। गोली-बम चलने से लेकर पुलिसकर्मी को थप्पड़ मारने तक की घटनाओं ने प्रदेश की क़ानून व्यवस्था पर प्रश्नचिह्न लगा दिया था।
रिपोर्ट्स के अनुसार पंचायत के नामांकन के दौरान 14 ज़िलों में और चुनाव में दिन 17 में हिंसा हुई थी। इसके अलावा उम्मीदवारो से पर्चे छीनने और अपहरण जैसे मामले भी सामने आए थे।
वहीं कांग्रेस ने भी गृहमंत्री के क़ानून व्यवस्था के मुद्दे पर योगी सरकार की प्रशंसा पर हैरानी ज़ाहिर की है। पार्टी के नेता अंशु अवस्थी ने कहा की शाह कितनी भी सरकार की प्रशंसा कर लें, जनता ने हाथरस कांड के बाद देख लिया है की सरकार महिला सुरक्षा को लेकर कितनी ग़ैर गंभीर है।
उन्होंने कहा एक बार शाह एनसीआरबी के आँकड़े देख लें उनको मालूम हो जायेगा, प्रदेश में महिलायें कितनी सुरक्षित हैं। उल्लेखनीय है कि राजस्थान के मुख्यमंत्री अशोक गहलोत ने 12 जुलाई को अपने एक बयान में कहा था की एनसीआरबी के अनुसार, उत्तर प्रदेश में महिला अत्याचार के सबसे अधिक 59,853 मामले दर्ज किए गए हैं।
शाह ने अपने दौरे के दौरान मुख्यमंत्री के कोरोना के प्रबंधन की भी प्रशंसा की और कहा की मुख्यमंत्री योगी के नेतृत्व में उत्तर प्रदेश तेजी से विकास की ओर बढ़ रहा है और कोरोना काल के दौरान बेहतरीन प्रबंधन में भी उत्तर प्रदेश अव्वल रहा है।
लेकिन सपा नेता भदौरिया का कहना है कि शाह चुनावों का माहौल के मद्देनज़र योगी सरकार की सरहाना कर रहे हैं, लेकिन जिस तरह से कोरोना कि दूसरी लहर में लोगों ने अपने परिवारवालों को तड़प-तड़प कर मरते हुए देखा है, वह उसको कभी नहीं भूल सकते हैं।
कांग्रेस नेता अवस्थी का मानना है कि योगी के जिस नेतृत्व की तारीफ़ गृहमंत्री मंत्री ने की है वह कोरोना की दूसरी लहर के दौरान जनता पर भारी पड़ गया। गृहमंत्री स्वयं आकर देखते, कैसे लोग अस्पताल में बेड और ऑक्सीजन के लिए तड़प रहे थे। नदियों के किनारे बहती लाशें और बनी क़ब्रें इस बात की गवाह थे कि प्रदेश में अस्पताल तो क्या, श्मशान का भी प्रबंध नहीं था।
मिर्ज़ापुर में शाह ने मां विंध्यवासिनी के दर्शन कर पूजा अर्चना की और उसके बाद मुख्यमंत्री योगी के 128 करोड़ के ड्रीम प्रोजेक्ट मां विंध्यवासिनी धाम कॉरिडोर का शिलान्यास और 15 करोड़ के रोपवे का लोकार्पण किया।
शाह ने जीआईसी मैदान में जनसभा को संबोधित करते हुए ने विपक्ष पर जमकर निशाना साधा। उन्होंने कहा की जितना काम योगी सरकार ने 4 सालों में कर दिया उसका आधा काम आप (अखिलेश और मायावती) 15 सालों में भी नहीं कर सके।
इस पर भी सपा ने शाह ओर पलटवार किया। पार्टी के नेता सुनील साजन ने कहा कि गृह मंत्री अमित शाह जिस काम का लोकार्पण कर रहे थे, वह काम भी योगी का नहीं था। बल्कि वह काम पूर्व मुख्यमंत्री अखिलेश यादव का था।
साजन ने कहा, ''मंच से शाह तारीफ योगी की कर रहे थे,कि उन्होंने प्रदेश को बदल दिया है। जबकि साढ़े 4 सालों में योगी ने अपना कोई भी काम पूरा नहीं किया है। योगी सिर्फ अखिलेश यादव के कामों को सहारे तस्वीरें खिंचवाई है”।
सपा से विधानपरिषद के सदस्य साजन ने शाह से प्रश्न किया, ''गृहमंत्री कम से कम प्रदेश में आप आए हैं तो यह बता दीजिए कि आपने लोगों को कितना रोज़गार दिया है? कितना लोगों को व्यापार दिया और कितनी स्मार्ट सिटी बनाई है?''
गृहमंत्री शाह ने प्रदेश के दौरे के दौरान पूर्व मुख्यमंत्री कल्याण सिंह का हाल-चाल लेने के लिए एसजीपीजीआई भी गये। उनके साथ अस्पताल में प्रदेश के मुख्यमंत्री योगी भी मौजूद थे।
उल्लेखनीय है कि कल्याण सिंह पिछले कई दिनों से अस्पताल में भर्ती हैं और उनकी तबीयत नाजुक बनी हुई है। इस से पहले भाजपा के राष्ट्रीय अध्यक्ष जेपी नड्डा ने भी एसजीपीजीआई अस्पताल पहुंच कल्याण सिंह का हाल-चाल मालूम था।
आज जिस तरह विपक्ष ने शाह के हर हमले का जवाब दिया है, उस से लगता है की विपक्ष भी आक्रामक अन्दाज़ में चुनावी मैदान में उतरने की तैयारी कर रहा है। केंद्रीय गृहमंत्री जितने मुद्दों पर विपक्ष पर हमला किया, क़रीब क़रीब विपक्ष ने सभी पर पलटवार किया है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva awa_Deva hin_Deva hin_Deva awa_Deva hin_Deva hin_Deva hin_Deva